August 2006

**August [[2006]]**, kroonika

## [[1. august]]

*Venemaal kuulutas Moskva kohus välja naftakontserni Jukos pankroti.
*Guatemala välisministriks nimetati Gert Rosenthal.
*2006. aasta Iisraeli-Liibanoni konflikt: varahommikul kiitis Iisraeli peaministri Ehud Olmerti julgeolekukabinet heaks maismaapealetungi laiendamise ning otsustas, et relvarahu Ḩizb Allāhiga ei tule enne, kui Lõuna-Liibanoni on paigutatud rahvusvahelised jõud. Suuremad õhurünnakud peatatakse ainult 48 tunniks. 
*2006. aasta Iisraeli-Liibanoni konflikt: hommikul tungisid Iisraeli sõjalennukid sügavale Liibanoni territooriumile ning ründasid Ḩizb Allāhi üht tugipunkti. Sõjalennukitelt rünnati ka Ḩizb Allāhi võitlejaid, kes võitlesid piiri lähedal Iisraeli sõduritega.
*2006. aasta Iisraeli-Liibanoni konflikt: Liibanoni linna Marji‘yūni lähedal toimus öösel lahing Ḩizb Allāhi sisside ja Iisraeli sõdurite vahel. 
*2006. aasta Iisraeli-Liibanoni konflikt: Liibanoni piirilinnast Bint Jubaylist põgenes umbes 200 peamiselt vanemaealist inimest. Teel suri üks põgenik alatoitluse tõttu ning veel üks põgenik südamepuudulikkuse tagajärjel. Ka mujal Liibanoni lõunaosas liikusid põgenikud põhja poole.
*2006. aasta Iisraeli-Liibanoni konflikt: Liibanoni piiriäärse asula ‘Aytā ash-Sha'bi lähistel toimunud lahingus hukkus 3 ja sai vigastada 25 Iisraeli sõdurit. 
*Afganistani Helmandi provintsis motoriseeritud sõjaväepatrullile korraldatud rünnakus hukkus kolm ja sai vigastada üks Suurbritannia sõdur.
*Somaalias lahkus ametist veel neli ajutise valitsuse ministrit, protesteerides peaminister Cali Maxamed Geeddi poliitika vastu.
*Eestis teatas haridus- ja teadusminister Mailis Reps oma otsusest teha valitsusele ettepanek haridus- ja teadusministeeriumi kantsleri Jaan Kallase ametist vabastamiseks.

## [[2. august]]

*Läti kuulutas *[[persona non grata]]*'ks Valgevene saatkonna esimese sekretäri, andes viimasele aega 24 tundi riigist lahkumiseks.
*2006. aasta Iisraeli-Liibanoni konflikt: Iisrael korraldas õhurünnaku Liibanoni idaosas asuvale Ba‘labakki linnale; hukkus viisteist inimest. Rünnaku ajal korraldatud õhudessandi tulemusel puhkes viietunnine tulevahetus, mille käigus vangistasid Iisraeli sõdurid vähemalt kolm islamiliikumise Ḩizb Allāh võitlejat.
*2006. aasta Iisraeli-Liibanoni konflikt: islamiliikumine Ḩizb Allāh tulistas päeva jooksul Iisraeli territooriumile üle 230 raketi. 
*Eestis valis Eesti Päevalehe nõukogu ajalehe peatoimetajaks Lea Larini.
*Eestis otsustas Keskkonnaministeerium müüa Tallinnas aadressil Rävala puiestee 8 asuva endise Eesti Projekti hoone paremuselt teise pakkumise teinud ettevõttele Wipestrex Grupp, tühistades sama aasta 12. juulil sõlmitud lepingu.

## [[3. august]]

*ÜRO peasekretär Kofi Annan alustas ametlikku visiiti Haitil.
*Rootsi relvatööstus Saab teatas, et peatab Ameerika Ühendriikide kehtestatud relvaembargo tõttu õhu- ja tankitõrjerelvade tarned Venezuelale. Saabi allettevõtte Bofors relvades kasutatakse Ameerika Ühendriikides valmistatavaid komponente.
*Ukraina president Viktor Juštšenko nimetas öösel uueks peaministrikandidaadiks oma kauaaegse rivaali Viktor Janukovõtši.
*Kõrgõzstanis Kara-Suu linnas lasti maha mainekas imaam Rafik Kamalov. Imaami pereliikmete sõnul tapsid vaimuliku islamiäärmuslaste vastases võitluses osalevad Kõrgõzstani eriüksused.
*2006. aasta Iisraeli-Liibanoni konflikt: Iisraeli armee taasalustas varahommikul õhurünnakuid Liibanoni pealinnale Beirutile.
*2006. aasta Iisraeli-Liibanoni konflikt: Venezuela kutsus protestiks Iisraeli tegevuse vastu tagasi oma suursaadiku Iisraelis.
*Afganistani Kandahāri provintsis Panj Pāy linna turuplatsil toimunud autopommi plahvatuses hukkus 21 ja sai vigastada 13 inimest.
*Hiina lõunaosas paiknevat Guangdongi provintsi tabas taifuun Prapiroon.
*Tuvalus leidsid aset parlamendivalimised: senisest 15 parlamendiliikmest valiti tagasi 7 inimest. Kõik senised valitsusliikmed peale peaminister Maatia Toafa kaotasid oma koha parlamendis.
*Kongo Demokraatlikus Vabariigis põrkas ebaõnnestunud maandumisel vastu mäeseina reisilennuk An-28. Bukavu lennujaama lähistel toimunud õnnetuses hukkus 17 inimest.
*Nigeerias lahkus ametist välisminister Ngozi Okonjo-Iweala.
*Horvaatias Zagrebis toimunud 49. laskmise maailmameistrivõistlustel saavutas Andrei Inešin meeste kaarrajal kuldmedali tulemusega 148 tabamust 150-st.

## [[4. august]]

*Ukraina parlament kinnitas Viktor Janukovõtši riigi peaministriks. Tema kandidatuuri toetas 271 liiget 450-liikmelisest parlamendist.
*Türgis Adana linnas toimunud kahes pommiplahvatustes sai surma 2 ja vigastada 17 inimest. Vastutuse rünnakute eest võttis kurdi relvarühmitus Kurdistani Vabaduspistrikud (TAK).
*Uus-Meremaal astus ametist tagasi kindralkuberner Silvia Cartwright. Kindralkuberneri kohusetäitjaks nimetati ülemkohtunik Sian Elias.
*2006. aasta Iisraeli-Liibanoni konflikt: Iisrael jätkas õhurünnakuid Liibanoni pealinnale Beirutile, hävitades peamiselt sildu linna põhjaosas, kus elavad kristlased.
*2006. aasta Iisraeli-Liibanoni konflikt: Iisraeli rünnakus Süüria piiri ääres asuvale Qaa külale hukkus Liibanoni võimude andmetel 33 ja sai vigastada umbes 20 inimest. Suurem osa neist olid kurdidest põllutöölised.
*2006. aasta Iisraeli-Liibanoni konflikt: islamiliikumine Ḩizb Allāh tulistas Liibanoni territooriumilt Iisraeli üle 130 raketi. Rünnakutes sai Iisraeli politsei andmetel surma kolm tsiviilisikut.
*Iraagi põhjaosas Al-Ḩaḑri linna spordiväljakul plahvatas enesetaputerroristi juhitud ja lõhkeainega täidetud veomasin. Rünnakus hukkus kümme inimest, sealhulgas kolm politseinikku.
*Sri Lankasse saabus Norra saadik Jon Hanssen-Bauer, et vahendada läbirääkimisi valitsuse ja mässulise rühmituse Tamili Tiigrid vahel ning vältida kodusõja puhkemist riigis.
*Sri Lankas Muturis tapeti 17 Prantsuse valitsusvälise organisatsiooni ACF Internationali töötajat.
*Uganda mässuline relvarühmitus Issanda Vastupanuarmee kuulutas välja ühepoolse relvarahu.
*Eestis hakkas ilmuma venekeelsete ajalehtede Den za Dnjom ja Vesti Nedeli ühinemisel loodud ajaleht Vesti Nedeli Den za Dnjom. Ajalehe maht on 56 lehekülge ja seda annab välja ettevõte Merger Meedia.

## [[5. august]]

*Ukrainas astus ametisse peaminister Viktor Janukovõtši valitsuskabinet. Esimeseks asepeaministriks ja rahandusministriks nimetati Mõkola Azarov.
*Türgis avas peaminister Recep Tayyip Erdoğan Ilısu tammi ehituse. Tamm rajatakse põllumajandusmaade niisutamiseks ja selle maksumus on 1,55 miljardit USA dollarit. Kriitikute hinnangul ohustab tammi ehitus ajaloolise Hasankeyfi linna arheoloogilisi mälestisi.
*Suurbritanniale kuuluvate Falklandi saarte kuberner Howard Pearce lahkus ametist. Kuberneri ajutiseks kohusetäitjaks nimetati Harriet Hall.
*Mehhiko presidendivalimised: Mehhiko keskvalimiskomisjon lükkas tagasi valimised kaotanud kandidaadi Andrés Manuel López Obradori taotluse kõigi hääletussedelite ülelugemiseks, kuid pidas vajalikuks häälte korduslugemist 11 389 valimisjaoskonnas.
*2006. aasta Iisraeli-Liibanoni konflikt: Iisraeli armee pommitas öösel Liibanoni pealinna Beiruti lõunapoolseid eeslinnu ja sadamalinna Şūri.
*2006. aasta Iisraeli-Liibanoni konflikt: Iisraeli armee sooritas õhudessandi Liibanoni sadamalinna Şūri piirkonda. Islamiliikumise Ḩizb Allāh juhtide tabamiseks korraldatud operatsiooni käigus sai vigastada kaheksa merejalaväelast. 
*2006. aasta Iisraeli-Liibanoni konflikt: islamiliikumine Ḩizb Allāh jätkas rakettide tulistamist Iisraeli põhjaossa. Rünnakute tulemusel sai Haifas vigastada viis inimest; Arab al-Aramshe külas hukkus kolm naist.
*2006. aasta Iisraeli-Liibanoni konflikt: Ameerika Ühendriikide eriesindaja Lähis-Idas David Welch kohtus Beirutis Liibanoni peaministri Fouad Siniora ja parlamendi esimehe Nabih Berriga.
*Iisraeli armee vahistas Rām Allāhi linnas Palestiina parlamendi esimehe Abdel Aziz Duwaiki, õigustades oma tegevust spiikri kuuluvusega islamiliikumisse Ḩamās, mida Iisrael peab terroriorganisatsiooniks.
*Pakistani valitsus saatis riigist luuretegevuses süüdistatuna välja India konsulaarametniku Deepak Kauli. India valitsus lükkas süüdistused tagasi ja vastas Pakistani diplomaadi Sayed Mohammed Rafq Ahmedi väljasaatmisega.
*Pakistani loodeosas Mardani linnas kukkus vihmade ja üleujutuste tulemusel kokku 10 meetri kõrgune jõesild. Hukkus 40 inimest.
*Hiina riiklik energiafirma CNOOC alustas maagaasi ammutamist ja töötlemist Ida-Hiina meres asuval Chunxiao nafta- ja gaasiväljal, mille kuuluvus on jätkuvaks tüliküsimuseks Hiina ja Jaapani vahel.
*Sri Lankal katkestas mässuline relvarühmitus Tamili Tiigrid rünnaku Mutturi linnale, soovides anda lahingute eest põgenenud linnaelanikele võimaluse koju tagasi pöörduda.

## [[6. august]]

*2006. aasta Iisraeli-Liibanoni konflikt: islamiliikumise Ḩizb Allāh raketirünnakutes Iisraeli põhjaosale hukkus Kefar Gil‘adi kibutsis 12 Iisraeli armee reservväelast, vigastada sai veel kümneid inimesi. Haifa sadamalinnas sai surma 3 ja vigastada vähemalt 121 tsiviilisikut.
*2006. aasta Iisraeli-Liibanoni konflikt: Iisraeli armee õhurünnakutes Liibanonile hukkus vähemalt kaheksa inimest, neist viis riigi lõunaosas paiknevas ‘Anşāri külas. Rünnakute käigus purustati ka Bekaa orgu ülejäänud Liibanoniga ühendavad teed. Pommitati Beiruti lõunaosa ja Şūri sadamalinna.
*2006. aasta Iisraeli-Liibanoni konflikt: Liibanoni pealinna Beirutisse visiidile saabunud Süüria välisminister Walid Mouallem teatas oma riigi valmisolekust Iisraeli-poolse agressiooni korral sõja alustamiseks.
*2006. aasta Iisraeli-Liibanoni konflikt: Iisraeli armee ja islamiliikumise Ḩizb Allāh tulevahetuses sai vigastada kolm Hiina rahuvalvesõdurit.
*Sri Lanka valitsusväed alustasid Trincomalee piirkonnas uut rünnakut mässulise relvarühmituse Tamili Tiigrid kontrollitava Maavilaru lüüsi vallutamiseks vaatamata rühmituse lubadustele juurdepääsu veevarudele mitte takistada.

## [[7. august]]

*Venemaal kinnitati ametisse Neenetsi autonoomse ringkonna administratsiooni uus juht Valeri Potapenko.
*Colombia uueks välisministriks sai María Consuelo Araújo.
*2006. aasta Iisraeli-Liibanoni konflikt: Iisraeli õhurünnakus Liibanoni lõunaosas asuvale Houla külale sai surma viis liibanonlast. Algsetes teadetes kõneldi 40 hukkunust.
*2006. aasta Iisraeli-Liibanoni konflikt: Iisraeli õhurünnakus Liibanoni pealinna Beiruti lõunaosale hukkus 41 inimest.
*2006. aasta Iisraeli-Liibanoni konflikt: Iisraeli armee ja islamiliikumise Ḩizb Allāh vahelistes kokkupõrgetes Bint Jubayli küla juures sai surma kolm Iisraeli sõdurit ning viis islamiliikumise võitlejat.
*Palestiina president Maḥmūd ʿAbbās alustas ametlikku visiiti Tuneesias, et taotleda rahvusvahelist toetust Iisraeli rünnakute peatamiseks Gaza tsoonis.
*Somaalia president Cabdulaahi Yuusuf Axmed saatis laiali riigi ajutise valitsuse, mille enam kui 100 liikmest olid 40 viimaste nädalate kestel vastuolude tõttu peaministriga tagasi astunud. Peaminister Cali Maxamed Geeddi jäi siiski ametisse.
*Eesti presidendivalimised: Tallinnas kohtunud Eesti Keskerakonna esimees Edgar Savisaar ja Eestimaa Rahvaliidu esimees Villu Reiljan teatasid, et loodavad presidendivalimisteks koostööleppe sõlmida 14. augustil.

## [[8. august]]

*Türgisse saabus president Ahmet Necdet Sezeri kutsel kolmepäevasele riigivisiidile Saudi Araabia kuningas ‘Abdullāh.
*Venezuela välisministriks nimetati Nicolás Maduro.
*2006. aasta Iisraeli-Liibanoni konflikt: Iisraeli relvajõudude rünnakus Liibanoni lõunaosas asuvale Al-Ghāzīyah' külale hukkus Liibanoni allikate teadetel vähemalt kolmteist inimest.
*Rootsis Göteborgis toimunud Euroopa meistrivõistlustel naiste 100 meetri jooksus püstitas Ksenija Balta uue Eesti rekordi 11,47. 
*Eestis otsustas energiaettevõtte Eesti Energia nõukogu pikendada kolmeks aastaks lepingut ettevõtte senise tegevjuhi Sandor Liivega.

## [[9. august]]

*Venemaal mõistis Moskva ringkonnakohus 13 aastaks vangi endise ohvitseri Sergei Skripali, süüdistades teda Suurbritannia kasuks spioneerimises ja riigireetmises. Skripal oli väidetavalt topeltagent, kes paljastas 100 000 euro eest oma kaasagentide nimesid.
*2006. aasta Iisraeli-Liibanoni konflikt: Iisraeli valitsus kiitis heaks maavägede rünnaku laiendamise Liibanonis, sanktsioneerides sõjategevuse 6–30 kilomeetri sügavusel Liibanoni territooriumil asuva Litani jõeni. Kõigil jõest lõuna poole jäävatel aladel kehtestati liikumiskeeld ja ähvardati pommitada kõiki sõidukeid, mis seda rikuvad.
*2006. aasta Iisraeli-Liibanoni konflikt: Iisraeli armee staabiülem Dan Halutz tagandas ametist senise Liibanoni operatsioonide juhi kindralmajor Udi Adami ja nimetas tema kohale oma asetäitja kindralmajor Moshe Kaplinski.
*2006. aasta Iisraeli-Liibanoni konflikt: Iisraeli armee jätkas õhurünnakuid Liibanonis, tulistades sõjalaevadelt rakettidega pealinna Beirutit. Rünnakus Mashghara linnale hukkus vähemalt kuus tsiviilisikut.
*2006. aasta Iisraeli-Liibanoni konflikt: Liibanoni lõunaosas toimunud lahingutes islamiliikumise Ḩizb Allāh võitlejatega hukkus viisteist Iisraeli sõdurit. 
*Iisrael korraldas raketirünnaku Palestiina aladel asuvatele Gaza ja Janīni linnale. Gazas sai surma kaks ja vigastada kolm palestiinlast. Janīnis hukkus kaks Palestiina Islamidžihaadi Liikumise võitlejat.
*Seišellidel astus ametisse president James Micheli uus valitsus.

## [[10. august]]

*Suurbritannia võimud teatasid, et hoidsid koostöös Pakistani julgeolekuteenistustega ära terrorirünnakud Ameerika Ühendriikidesse suunduvate reisilennukite vastu. Väidetavalt kavatsesid terroristid õhkida Atlandi ookeani kohal kuni kümme lennukit, kasutades selleks plahvatusohtlikke vedelikke. Kokku arreteeris Suurbritannia politsei Londonis ja Birminghamis 24 inimest.
*Soomes Ahvenamaa maakonna keskuses Maarianhaminas röövisid relvastatud kurjategijad regiooni suurima panga Ålandsbankeni peakontorist kolm kohvrit rahaga. Erinevatel hinnangutel ulatus röövitud summa 1,5–15 miljoni Rootsi kroonini. Kurjategijad kasutasid röövi sooritamiseks Rootsist varastatud masinaid, mille nad hiljem põlema süütasid. Röövlite jäljed kaotati Godby sadamas.
*Soomes Ruissalo lähistel sõitis madalikule aurulaev Ukkopekka, mis oli teel Turust Naantalisse. Pardal olnud 64 reisijat ja 6 meeskonnaliiget pääsesid vigastusteta.
*2006. aasta Iisraeli-Liibanoni konflikt: Iisraeli maaväed ründasid tankide toetusel islamiliikumise Ḩizb Allāh positsioone Liibanoni linnade Marji‘yūni ja Al-Khiyāmi lähistel.
*2006. aasta Iisraeli-Liibanoni konflikt: Iisraeli õhurünnakutes Liibanonile hukkus kaks tsiviilisikut: üks sadamalinnas Şūris ja teine Bekaa orus.
*2006. aasta Iisraeli-Liibanoni konflikt: islamiliikumise Ḩizb Allāh raketirünnakutes Iisraeli territooriumile hukkus kaks inimest araablastega asustatud Deir el Asadi külas.
*Iraagis An-Najafi linna keskturul hukkus varahommikul enesetaputerroristi rünnakus vähemalt 35 ja sai vigastada 122 inimest, peamiselt šiiidid.
*Ekvatoriaal-Guineas astus tagasi peaminister Miguel Abia Biteo Boricó valitsus.
*Eesti presidendivalimised: Tallinnas toimunud Eesti Keskerakonna ja Eestimaa Rahvaliidu delegatsioonide kohtumisel jõuti strateegilise koostöö kokkuleppe teksti heakskiitmiseni, mille tulemusel asub Keskerakond toetama Rahvaliidu presidendikandidaati Arnold Rüütlit. Lepe allkirjastatakse tõenäoliselt 14. augustil.

## [[11. august]]

*2006. aasta Iisraeli-Liibanoni konflikt: Iisrael jätkas õhurünnakuid Liibanoni aladel, pommitades taas ka Beiruti lõunaosa. Õhurünnakus Akkari provintsile Süüria piiri lähistel hukkus üksteist inimest.
*2006. aasta Iisraeli-Liibanoni konflikt: Liibanoni lõunaosas toimunud lahingutes hukkus üks ja sai vigastada üheksateist Iisraeli sõdurit.
*2006. aasta Iisraeli-Liibanoni konflikt: ÜRO Julgeolekunõukogu kiitis õhtul heaks Lähis-Ida rahuresolutsiooni lõpliku variandi, mille kohaselt kohustuvad vaenupooled lõpetama igasuguse sõjategevuse ja võimaldama 15 000 ÜRO rahuvalvesõduri saatmise piirkonda.
*Kongo Demokraatlikus Vabariigis anti kohtu alla kuus valimisametnikku süüdistatuna katsetes võltsida pealinnas Kinshasas valimistulemusi.
*Nigeeria alustas viimaste väeüksuste väljaviimist naftarikkalt Bakassi poolsaarelt, mis tagastatakse 14. augustil vastavalt Maailmakohtu otsusele Kamerunile.
*Afganistani Helmandi provintsis toimunud rünnakus sai kergelt vigastada kolm baaslaagris viibinud Eesti jalaväerühma ESTCOY-2 sõdurit.
*Eesti välisminister Urmas Paet avas Eesti aukonsulaadi Rootsis Göteborgis. Kohaliku aukonsulina asus ametisse Lars-Eric Boreström.
*Eestis Tartu- ja Jõgevamaa piiril avati Igavere uus sild. Tegemist on teraskaarsillaga, mis läks maksma 5,7 miljonit Eesti krooni.

## [[12. august]]

*Itaalias Locarnos lõppes 59. Locarno rahvusvaheline filmifestival. Festivali peaauhinna, Kuldse Leopardi, võitis Šveitsi-Saksamaa koostööfilm "Das Fräulein", mille lavastas Andrea Staka. Parima meesnäitleja auhinna pälvis Burghart Klaussner osatäitmise eest filmis "Der Mann von der Botschaft", parimaks naisnäitlejaks tunnistati Amber Tamlin rolli eest filmis "Stephanie Daley".
*Ameerika Ühendriikide pealinnas Washingtonis Valge Maja ees toimus tuhandete osavõtjatega meeleavaldus Iisraeli sõjategevuse vastu Liibanonis ja Palestiina aladel. Samuti protesteeriti president George W. Bushi välispoliitika vastu.
*2006. aasta Iisraeli-Liibanoni konflikt: vaatamata eelmisel õhtul vastu võetud ÜRO Julgeolekunõukogu resolutsioonile alustas Iisrael 9. augustil heakskiidetud maismaapealetungi laiendamist Liibanoni lõunaosas. Lahingutes hukkus 19 Iisraeli sõdurit.
*2006. aasta Iisraeli-Liibanoni konflikt: islamiliikumise Ḩizb Allāh juht Ḩasan Naşrallāh teatas oma valmisolekust vaherahu sõlmimiseks, lisades, et tema väed jätkavad võitlust kuni Iisraeli väed viibivad Liibanoni territooriumil.
*2006. aasta Iisraeli-Liibanoni konflikt: Iisraeli peaminister Ehud Olmert ja Liibanoni peaminister Fouad Siniora leppisid kokku vaherahu kehtestamises alates 14. augusti varahommikust.
*Iraagis Ar-Ramādī linnas toimunud kokkupõrgetes mässuliste sunniitide ja Ameerika Ühendriikide sõdurite vahel hukkus 26 mässuliste võitlejat.
*Sri Lanka põhjaosas Jaffna poolsaarel murdsid mässulise relvarühmituse Tamili Tiigrid võitlejad varahommikul läbi valitsusvägede kaitseliinidest. Rünnakus hukkus 27 ja sai haavata 80 sõdurit. Riigi idaosas pommitasid valitsusväed mässuliste positsioone Trincomalee ja Batticaloa linnade lähistel. Valitsus otsustas vastu võtta Tamili Tiigrite esitatud vaherahuettepaneku.
*Eesti presidendivalimised: Saaremaal kogunenud Eestimaa Rahvaliidu juhatus kiitis heaks koostööleppe Eesti Keskerakonnaga, mille kohaselt toetavad mõlemad erakonnad Arnold Rüütli kandidatuuri.
*Eestis Tallinna vanalinnas toimus homoseksuaalsete inimeste võrdsete õiguste edendamisele suunatud kultuurinädala Tallinn Pride 2006 raames paraad. Paraadi algus venis pommiähvarduse tõttu, Pikal tänaval ründasid paraadil osalejaid paremäärmuslased. Rüseluses sai viisteist inimest vigastada, osa neist vajas arstiabi.
*Rootsis Göteborgis toimunud Euroopa meistrivõistlustel võitis kettaheites tulemusega 68.03 hõbeda Gerd Kanter ja tulemusega 66.14 pronksmedali Aleksander Tammert. Kuldmedali võitis leedulane Virgilijus Alekna tulemusega 68.67.

## [[13. august]]

*Taani pealinnas Kopenhaagenis arreteeris politsei öösel 55 noort, kelle pidutsemine oli muutunud vägivaldseks. Noored kiskusid üles tänavakive ja lõhkusid autosid. Kokku tekitati kahju umbes 500 000 Taani krooni väärtuses.
*Kanadas Torontos algas 16. rahvusvaheline HIV ja AIDSi konverents. Ürituse peaesinejateks on Bill Clinton ja Bill Gates.
*2006. aasta Iisraeli-Liibanoni konflikt: islamiliikumine Ḩizb Allāh tulistas rakettidega Iisraeli sadamalinna Haifat.
*2006. aasta Iisraeli-Liibanoni konflikt: Iisraeli armee pommitas Liibanoni pealinna Beirutit, Bekaa orgu ja islamiliikumise Ḩizb Allāh väidetavaid tugipunkte Liibanoni lõunaosas.
*Iraagi pealinna Bagdadi peamiselt šiiitidega asustatud Zaafaraniya linnaosas toimunud enesetaputerroristi ja raketirünnakutes hukkus kokku 48 ja sai vigastada 148 inimest.
*Pakistanis jäi kõrguselt maailma teisel mäel K2 kadunuks neli Venemaa mägironijat.
*Sri Lanka mässuline relvarühmitus Tamili Tiigrid teatas, et ei ole valitsusele vaherahu pakkunud ja peab otsekõnelusi valitsusega lahingute jätkumise tõttu võimatuks.
*Eesti presidendivalimised: Tallinnas kogunenud Eesti Keskerakonna erakorraline volikogu kiitis heaks koostööleppe Eestimaa Rahvaliiduga ja valis 94 häälega erakonna presidendikandidaadiks Arnold Rüütli.
*Eestisse saabus tagasi Kosovos NATO rahutagamismissioonil osalenud 66-liikmeline luurekompanii BALTSQN-13 eesotsas kapten Mait Müürsepaga.

## [[14. august]]

*ÜRO nimetas oma uueks eriesindajaks Kosovos Saksamaa diplomaadi Joachim Rückeri. Rücker asub ÜRO missiooni Kosovos juhtima 1. septembril 2006.
*Mehhiko presidendivalimised: Mehhiko pealinnas Méxicos parlamendihoone ees toimusid kokkupõrked presidendikandidaat Andrés Manuel López Obradori poolehoidjate ja politseinike vahel. Vigastada sai 30 inimest, sealhulgas ka mõned vasakpoolsed parlamendiliikmed.
*2006. aasta Iisraeli-Liibanoni konflikt: Eesti aja järgi kell kaheksa hommikul hakkas Liibanonis kehtima vaherahu Iisraeli ja islamiliikumise Ḩizb Allāh vahel.
*Sri Lanka pealinnas Colombos presidendi residentsi lähedal toimunud pommiplahvatuses hukkus seitse ja sai vigastada seitseteist inimest.
*Ekvatoriaal-Guinea peaministriks nimetati Ricardo Mangue Obama Nfubea.
*Nigeeria valitsus andis vastavalt ÜRO rahvusvahelise kohtu otsusele aastast 2002 Kamerunile ametlikult üle naftarikka Bakassi poolsaare.
*Sudaani kohus mõistis kaheks aastaks vangi Sloveenia presidendi esindaja Tomo Kriznari, süüdistades teda spioneerimises ja loata riiki sisenemises.
*Eesti presidendivalimised: Eesti Keskerakond ja Eestimaa Rahvaliit avaldasid koostöölepingu teksti. Leppe kohaselt toetavad mõlemad erakonnad presidendikandidaat Arnold Rüütlit ja seavad eesmärgiks ühise valitsusliidu moodustamise perioodiks 2007–2011.
*Eestis astus Tallinna Ülikooli Ajaloo Instituudi direktori ametisse ajaloodoktor Magnus Ilmjärv.

## [[15. august]]

*Venemaal Leningradi oblastis Sosnovõi Bori tuumaelektrijaamas seiskas automaatne releekaitsesüsteem Eesti aja järgi kell 8.32 avarii tõttu esimese energiaploki.
*Iisraeli Jeruusalemma Hadassah' haigla personal teatas, et alates jaanuarist koomas viibinud ekspeaminister Ariel Sharon on haigestunud kopsupõletikku.
*Afganistani Kandahāri provintsis toimunud suurtükirünnakus sai vigastada kuus Kanada sõdurit. Tõenäoliselt korraldas rünnaku islamiliikumine Ţālibān.
*Jaapani peaminister Jun'ichirō Koizumi külastas vaatamata rahvusvahelistele protestidele Teises maailmasõjas langenud jaapanlaste austamiseks püstitatud Yasukuni templit.
*Somaaliast lahku löönud Somaalimaa võimud teatasid kolme Belgia immigratsiooniametniku vahistamisest pealinnas Hargeysas, süüdistades neid loata riiki sisenemises. Belglased olid tagasi toimetamas Somaalimaalt Belgiasse saabunud illegaalset immigranti.
*Eestis Tallinnas Kadrioru staadionil toimunud rahvusvahelistel kergejõustikuvõistlustel püstitas Venemaa sportlane Tatjana Lõssenko tulemusega 77.80 naiste vasaraheite maailmarekordi ja Eesti sportlane Ksenija Balta tulemusega 6.80 Eesti rekordi naiste kaugushüppes.
*Eestis Tallinnas varises kell 21.35 kokku osa aadressil Tartu maantee 37 asuvast ärihoonest. Õnnetuse ajal hoones inimesi ei viibinud.

## [[16. august]]

*Tšehhi Vabariigis astus tagasi vähem kui kolm kuud ametis olnud peaminister Jiří Paroubeki vasakpoolne vähemusvalitsus. President Václav Klaus tegi uue valitsuse moodustamise ülesandeks paremtsentristide juhile Mirek Topolánekile.
*Venemaal Sotšis toimunud Venemaa peaministri Mihhail Fradkovi ja Ukraina peaministri Viktor Janukovõtši kohtumisel lepiti kokku Ukrainale tarnitava maagaasi hinnas. Samas toimunud kohtumisel Venemaa presidendi Vladimir Putiniga kinnitas Janukovõts oma valmidust kehtestada Ukrainas vene keel teise riigikeelena.
*Venemaa piirivalve lasi Kuriilide lähistel maha Jaapani kaluri ja vahistas veel kolm, süüdistades neid loata sisenemises Venemaa territoriaalvetesse.
*Ecuadoris hakkas taas purskama pealinnast Quitost 135 kilomeetri kaugusel asuv Tungurahua vulkaan. Kolm läheduses asunud küla hävisid, veel kaks küla ja Riobamba linn said tugevalt kannatada.
*Iraagi pealinna Bagdadi kesklinna äritänavatel toimunud kahes autopommi plahvatuses hukkus 13 ja sai vigastada 43 inimest.
*Hiinas Pekingis toimunud juunioride maailmameistrivõistlustel kergejõustikus püstitas Eesti sportlane Margus Hunt kettaheites tulemustega 66.68 ja 67.32 kaks maailmarekordit.
*Eesti presidendivalimised: ajalehes Postimees ilmus neuroloog Helle Nurmi artikkel, kus ta andis hinnangu Eesti presidendi Arnold Rüütli tervislikule seisundile, kahtlustades presidendil mäluhäire esinemist.

## [[17. august]]

*Saksamaal lõpetasid munitsipaalhaiglate arstid peaaegu kaheksa nädalat kestnud streigi, sest omavalitsustega jõuti kokkuleppele 10–13% suuruses palgatõusus.
*Ameerika Ühendriikides tunnistas Detroiti föderaalkohtunik Anna Diggs Taylor põhiseaduse vastaseks Riikliku Julgeolekuteenistuse (NSA) terroriseireprogrammi, mille raames kuulatakse kohtu loata pealt riigi elanike telefonikõnesid.
*Ameerika Ühendriikide Lääne-Virginia osariigis evakueeriti pärast Pakistani päritolu naise pagasist lõhkeaine leidmist Huntingtoni lennujaam. Naine võeti FBI poolt vahi alla.
*2006. aasta Iisraeli-Liibanoni konflikt: Liibanoni lõunaossa saabusid esimesed Liibanoni armee üksused, võttes päeva jooksul üle Iisraeli armee kontrolli all olevatest Liibanoni aladest umbes poole.
*Iraagi pealinna Bagdadi peamiselt šiiitidega asustatud Sadri linnaosa turul plahvatas autopomm. Hukkus vähemalt 7 ja sai vigastada 26 inimest.
*Sri Lanka valitsusväed korraldasid öösel Jaffna poolsaarel vastupealetungi mässulise relvarühmituse Tamili Tiigrid positsioonidele. Lahingutes hukkus vähemalt 75 Tamili Tiigrite võitlejat.
*Hiinas Pekingis toimunud juunioride maailmameistrivõistlustel kergejõustikus võitis naiste kolmikhüppes kuldmedali ja tuli juunioride maailmameistriks Eesti sportlane Kaire Leibak. Tema tulemus 14.43 on ühtlasi uus Eesti rekord.
*Eestis tegi välisminister Urmas Paetile lahkumisvisiidi Venemaa suursaadik Konstantin Provalov. Kohtumisel avaldas ta idee kahe riigi ajaloolaste ümarlaua moodustamisest, mis võimaldaks lahendada poliitilisi pingeid tekitavaid lähiajaloo küsimusi.

## [[18. august]]

*Itaalias Brindisi lennuväljal tegi hädamaandumise Suurbritanniast Gatwicki lennuväljalt Egiptusse Al-Ghardaqah' kuurorti teel olnud reisilennuk Boeing-767, sest üks reisijatest leidis lennuki pardalt kirja teatega, et lennukis on pomm. Itaalia politsei lennukist lõhkekeha ei leidnud.
*Ameerika Ühendriikide autotootja Ford Motor Company avalikustas ulatuslikud meetmed kulude kokkuhoiuks. 2006. aasta kolmandas kvartalis 123 miljonit USA dollarit kahjumit saanud firma vähendab Põhja-Ameerikas neljandas kvartalis autode tootmist 21 protsenti, sulgeb aastaks 2012 14 autotehast ja koondab 30 000 töökohta.
*2006. aasta Iisraeli-Liibanoni konflikt: Iisraeli esindaja ÜROs Dan Gillerman teatas, et tema riigil on raske või isegi võimatu aktsepteerida Liibanoni saadetavate rahuvägede koosseisus sõdureid riikidest, mis ei tunnista Iisraeli õigust olemasolule. Iisrael on vastu Indoneesia ja Malaisia sõdurite osalemisele Lähis-Ida rahuvalvemissioonil.
*Saudi Araabia valitsus teatas, et on allkirjastanud Suurbritannia valitsusega lepingu Briti sõjatööstusettevõtte BAE Systems valmistatava 72 hävituslennuki Eurofighter ostuks. Tehingu väärtuseks on umbes 10 miljardit Suurbritannia naelsterlingi.
*Elevandiluuranniku suurimas linnas Abidjanis maeti riigi endine president kindral Robert Guei. Matustel osalesid riigi president Laurent Gbagbo ja peaminister Charles Konan Barry. Guei tapeti 19. septembril 2002 ja tema laipa hoiti ligi neli aastat surnukuuris.
*Hiinas Pekingis toimunud juunioride maailmameistrivõistlustel kergejõustikus võitis meeste 200 meetri jooksus kuldmedali ja tuli juunioride maailmameistriks Eesti sportlane Marek Niit. Tema tulemus 20.96 oli ühtlasi uus Eesti rekord.
*Eesti president Arnold Rüütel allkirjastas otsuse ametist lahkuvale Venemaa suursaadikule Konstantin Provalovile I klassi Maarjamaa Risti andmiseks.

## [[19. august]]

*Saksamaal Kieli raudteejaamas vahistati Liibanonist pärit 21-aastane üliõpilane, keda kahtlustatakse ebaõnnestunud pommirünnakute kavandamises kahes reisirongis juulis 2006.
*Iisraeli sõdurid vahistasid Rām Allāhi linnas Palestiina omavalitsuse asepeaministri, islamiliikumise Ḩamās liikme Nasser ash-Shaeri.
*2006. aasta Iisraeli-Liibanoni konflikt: vaatamata kehtivale vaherahule korraldas Iisraeli armee rünnaku Liibanonis Bekaa orus asuvale Bodai külale, tuues põhjuseks vajaduse takistada islamiliikumise Ḩizb Allāh varustamist Iraanist ja Süüriast saabuvate relvadega. Rünnakus hukkus üks Iisraeli sõdur ja kolm Ḩizb Allāhi võitlejat.
*2006. aasta Iisraeli-Liibanoni konflikt: Liibanoni peaminister Fouad Siniora süüdistas Iisraeli kehtiva vaherahu rikkumises ja esitas ametliku protesti ÜROle.
*2006. aasta Iisraeli-Liibanoni konflikt: Liibanoni An-Nāqūrah sadamalinna saabusid esimesed 50 Prantsusmaa sõdurit, et osaleda ÜRO rahuvalvemissioonil.
*Ungaris Nyỉregyházas toimunud kuuendal Cantemuse noortekooride festivalil võitis Eesti rahvusooperi Estonia poistekoor dirigent Hirvo Surva juhtimisel kuldmedali.
*Hiinas Pekingis toimunud juunioride maailmameistrivõistlustel kergejõustikus võitis meeste kuulitõukes kuldmedali ja tuli juunioride maailmameistriks tulemusega 20.53 Eesti sportlane Margus Hunt.

## [[20. august]]

*Venemaal Inguši Vabariigis Alhastõ külas tapsid relvastatud isikud öösel miilitsauurija Šahgirei Tsojevi ja kriminaaljälituse uurija Rustam Belhororejevi.
*Ungari pealinna Budapesti tabas tugev torm, millega kaasnesid rajuvihmad ja kuni 100&nbsp;km/h puhuv tuul. Tormis hukkus 3 ja sai vigastada üle 250 inimese, neist suur osa Doonau jõe kaldale ilutulestikku jälgima kogunenud linnakodanikud.
*2006. aasta Iisraeli-Liibanoni konflikt: Soome pealinnas Helsingis toimus umbes 2500 osavõtjaga meeleavaldus Iisraeli toetuseks, mille organiseeris Soome-Iisraeli sõprusühing. Meeleavaldusel nõuti röövitud Iisraeli sõdurite vabastamist.
*2006. aasta Iisraeli-Liibanoni konflikt: ÜRO peasekretär Kofi Annan mõistis hukka Iisraeli rünnaku Liibanonis asuvale Bodai külale ja nimetas seda vaherahu rikkumiseks.
*Iisraeli armee vahistas Rām Allāhi linnas Palestiina parlamendi peasekretäri Maḥmūd al-Ramahi.
*Iisraelis astus ametist tagasi justiitsminister Haim Ramon, keda süüdistati naissõduri vägisi suudlemises.
*Iraagi pealinnas Bagdadis tapsid relvastatud isikud vähemalt 15 ja haavasid 217 šiiidi palverändurit, kes olid teel imaam Musa al-Kadhimi hauale.
*Afganistani Kandahāri provintsis NATO vägede ja Afganistani julgeolekujõudude lahingus islamiliikumise Ţālibān võitlejatega hukkus ametlikel andmetel 70 islamivõitlejat. Ţālibān tunnistas ainult 12 võitleja surma.
*Kongo Demokraatlikus Vabariigis tehti teatavaks 30. juulil toimunud presidendi- ja parlamendivalimiste tulemused. Presidendikandidaadid Joseph Kabila ja Jean-Pierre Bemba ei kogunud valimiste võitmiseks vajalikke hääli, ehkki esimene neist võitis suure ülekaaluga. Nad kohtuvad uuesti valimiste teises voorus 29. oktoobril 2006. Pärast valimistulemuste avalikustamist puhkesid kandidaatide toetajate vahel relvastatud kokkupõrked.
*Keenias Thika linna lähistel ründasid röövlid Venemaa suursaadikut Valeri Jegoškinit, pussitades teda selga ning röövides talt raha ja isiklikud esemed. Saadik toimetati haiglasse.
*Etioopia väed alustasid liikumist Somaalia ajutise valitsuse residentsi Baydhabo poole, et võtta linn oma kaitse alla. Etioopia on lubanud sekkuda Somaalia kodusõtta kui pealinna Muqdishot kontrolliv mässuline rühmitus Islamikohtute Liit peaks Baydhabot ründama.
*Eestis Harjumaal Kuusalu vallas Hara külas puhkes pärastlõunal metsatulekahju, haarates umbes 30 hektarit metsaala.

## [[21. august]]

*Venemaa pealinnas Moskvas Tšerkizovski turul Eesti aja järgi kell 9.30 hommikul toimunud lõhkeseadeldise plahvatuses sai surma 10 ja vigastada 49 inimest. FSB vahistas kahtlustatuna plahvatuse korraldamises 2 inimest.
*Venemaa pealinnas Moskvas põles tekstiilitööstuse Trjohgornaja Manufaktura vabrikuhoone. Inimesed õnnetuses vigastada ei saanud.
*Venemaa tasus Vnešekonombanki vahendusel täielikult Pariisi klubile oma võla summas 1,2685 miljardit USA dollarit. Ühtlasi kanti Klubile üle 22,468 miljardit USA dollarit Venemaa riigivõla ennetähtaegseks kustutamiseks. Võlgade tasumist oli alustatud 8. augustil 2006.
*Suurbritannias esitati 11 inimesele süüdistus kavatsuses lasta Atlandi ookeani kohal õhku kuni 10 reisilennukit. Kavandatavad terroriaktid paljastati ja kahtlusalused vahistati 10. augustil 2006.
*Hispaanias Palencia provintsis Villada linna lähistel sõitis teelt välja linnadevahelise kiirrongi kuus vagunit. Õnnetuses sai politsei andmetel surma 5 inimest.
*La Manche'i tunnelit läbival kaubarongil süttis umbes kell 14.30 Eesti aja järgi põlema veoauto. Peatati rongiühendus ja evakueeriti 34 inimest. Õnnetuses keegi vigastada ei saanud.
*Ameerika Ühendriikide president George W. Bush teatas, et eraldab Liibanonile sõjalises konfliktis Iisraeliga hävinud majade ja infrastruktuuri ülesehitamiseks 230 miljonit USA dollarit.
*Egiptuse pealinnast Kairost umbes 20 kilomeetri kaugusel Qalyūbi raudteejaamas põrkasid kokku kaks reisirongi. Õnnetuses hukkus vähemalt 58 ja sai vigastada umbes 150 inimest.
*Burundi politsei vahistas pealinnas riigi ekspresidendi Domitien Ndayizeye kohe pärast seda, kui temalt oli võetud parlamendiliikme puutumatus. Ndayizeyet süüdistatakse ebaõnnestunud riigipöördekatse ettevalmistamises.
*Eestisse saabus kolmepäevasele visiidile Islandi peaminister Geir H. Haarde.

## [[22. august]]

*Pulkovo Airlinesi lend 612: Ukrainas Donetski lähistel kukkus alla Venemaa riikliku lennufirma Pulkovo pikselöögi saanud reisilennuk Tu-154, mis oli teel Anapast Peterburi. Kõik pardal olnud 170 inimest hukkusid.
*Läti president Vaira Vīķe-Freiberga andis Riias Venemaa ekspresidendile Boriss Jeltsinile üle talle 2000. aastal määratud Kolme Tähe ordeni teenete eest Läti taasiseseisvumisel.
*Tšiili pealinnas Santiagos toimusid taas keskkooliõpilaste meeleavaldused haridusreformidega venitamise vastu. Meeleavalduse käigus puhkesid kokkupõrked politseiga, üle 200 inimese võeti vahi alla ja kümned said vigastada.
*Paraguays astus ametisse välisminister Rubén Ramírez Lezcano.
*Tai politsei korraldas naabritelt saadud vihje põhjal reidi riigi pealinna Bangkoki Huay Kwangi elamurajoonis asuvasse majja, tabades seal 169 illegaalset immigranti Põhja-Koreast.
*Afganistanis Kandahāri provintsis tapsid NATO rahuvalvejõud 11 väidetavalt rünnakut kavandanud islamiliikumise Ţālibān võitlejat. Kohalike elanike hinnangul olid tapetud hoopis põldudelt marju korjamas käinud tsiviilisikud.
*Egiptuses Nuwaybi‘ kuurordi lähistel paiskus kurvis teelt välja turistibuss. Hukkus 11 bussis viibinud Iisraeli araablasest turisti. 
*Kongo Demokraatlikus Vabariigis lõppesid ÜRO vahendatud läbirääkimiste tulemusel relvastatud kokkupõrked presidendikandidaatide Joseph Kabila ja Jean-Pierre Bemba toetajate vahel, mis olid alguse saanud pärast presidendivalimiste tulemuste avalikustamist 20. augustil.
*Eestis tabas umbes kell 15.20 Paide linna keeristorm, mis lõhkus Ristiku elamurajoonis majakatuseid ja murdis linnas iidseid pärnapuid.

## [[23. august]]

*Ameerika Ühendriikide lennufirma Northwest Airlines reisilennuk, mis oli teel Amsterdamist Mumbaisse, pöördus Saksamaa õhuruumis Hollandisse tagasi. Lennukit eskortisid tagasiteel kaks Hollandi F-16 tüüpi hävitajat. Hollandi politsei vahistas lennuki maandumise järel 12 reisijat, kes olid meeskonna hinnangul lennukis kummaliselt käitunud.
*Ukrainas oli rahvuslik leinapäev, mälestamaks 22. augustil lennuõnnetuses hukkunuid.
*Iisraeli politsei kuulas üle riigi presidendi Moshe Katsavi, keda kaks tema endist naistöötajat on süüdistanud seksuaalses ahistamises.
*Afganistani Zābuli provintsis toimunud kokkupõrgetes Afganistani armee ja mässulise islamiliikumise Ţālibān võitlejate vahel hukkus 29 mässulist.
*Indias astusid ametist tagasi regionaalsesse parteisse Telangana Rashtra Samiti kuuluvad tööminister K. Chandrasekara Rao ja regionaalse arengu minister A. Narendra, sest ei suutnud koalitsioonis läbi suruda Telangana piirkonnale osariigi staatuse andmist.
*Eestis avalikustati kultuuriministeeriumi tellimusel valminud kultuuritarbimise uuringu tulemused, mille kohaselt on vähenenud nii raamatute lugemine kui ka kino ja teatri külastamine. Uuringu viis läbi turu-uuringute ettevõte Saar Poll.

## [[24. august]]

*Rahvusvaheline Astronoomialiit otsustas häälteenamusega muuta planeedi definitsiooni. Uue määratluse kohaselt sai siiani planeediks peetud Pluutost kääbusplaneet.
*Venemaal peeti rahvuslikku leinapäeva, mälestamaks 22. augustil Ukrainas toimunud lennuõnnetuse 170 ohvrit.
*Soome pealinnas Helsingis toimunud Kunstide öö raames korraldasid noored grafitikunstnikud hilisõhtul sanktsioneerimata meeleavalduse, mille käigus lõhuti Simonkatu tänaval kaupluste vaateaknaid ja määriti hoonete seinu. Politsei pidas kinni 40–50 inimest, kokku osales meeleavaldusel kuni 200 inimest.
*Filipiinide parlamendis kukkus läbi umbusaldusavaldus riigi presidendi Gloria Macapagal-Arroyo vastu. Opositsioon süüdistas presidenti korruptsioonis, inimõiguste rikkumises ja valimistulemuste võltsimises. Umbusalduse avaldamist toetas vaid 32 Esindajatekoja liiget, selle vastu hääletas 173 parlamendiliiget.
*Tai peaminister Thaksin Shinawatra maja lähistel tabati ja tehti politsei poolt kahjutuks lõhkeainega täidetud sõiduauto.
*Liibanonis vahistati 19-aastane üliõpilane, keda kahtlustatakse ebaõnnestunud pommirünnakute korraldamises Saksamaa reisirongides juulis 2006. Tema kaasosaline vahistati 19. augustil Kielis.
*Afganistani Konarhā provintsis korraldasid Ameerika Ühendriikide väed õhurünnaku elumajale. Hukkus seitse tsiviilisikut, kes USA armee hinnangul olid terroriorganisatsiooni al-Qā'idah liitlased.
*Eesti Kaitseväe juhataja Tarmo Kõuts esitas Vabariigi Presidendile lahkumisavalduse. Ta teatas, et astub pärast ametist lahkumist Isamaa ja Res Publica Liitu ja kandideerib 2007. aasta valimistel Riigikokku.
*Eesti president Arnold Rüütel nimetas Eesti täievoliliseks ja erakorraliseks suursaadikuks Soomes senise Riigikogu välissuhete osakonna juhataja Merle Pajula.
*Eesti kaitseminister Jürgen Ligi alustas ametlikku visiiti Afganistanis.
*Eestis hakkas SA Kuressaare Sõnumid asemel nädalalehte Kuressaare Sõnumid välja andma OÜ Saaremaa Raadio. http://www.omasaar.ee/index.php?content=artiklid&sub=41&artid=10208&sec=1

## [[25. august]]

*Venemaal Peterburis puhkes tulekahju 1835. aastal ehitatud õigeusu Püha Kolmainsuse (Troitski Izmailovski) katedraalis. Tulekahjus hävisid viie kupliga kiriku peakuppel ja üks külgmistest kuplitest, kiriku sisustus õnnestus päästa.
*Ameerika Ühendriikides mõisteti väljapressimise, rahapesu ja pettuste eest üheksaks aastaks vangi Ukraina endine peaminister Pavlo Lazarenko.
*Iisrael korraldas öösel õhurünnaku Gaza tsoonile, pommitades Gaza linna ja Jabāliyā põgenikelaagrit. Rünnakutes sai vigastada vähemalt kolm palestiinlast.
*Hiina pealinnas Pekingis mõistis kohus kolmeks aastaks vangi Ameerika Ühendriikide ajalehe New York Times 44-aastase kaastöötaja Zhao Yani, süüdistades teda pettuses. 2004. aastast vahi all olnud Zhao Yani kavatseti algselt süüdistada riigisaladuse reetmises, kuid sellest loobuti ebapiisava tõendusmaterjali tõttu.
*Sri Lanka Jaffna poolsaare Point Pedro sadamasse jõudis esimene kaubalaev riisi, suhkru ja läätsedega, et aidata valitsusvägede ja mässulise relvarühmituse Tamili Tiigrid lahingute tulemusel muust saarest ära lõigatud ja nälgivaid elanikke.
*India valitsus esitas Hollandile ametliku protesti seoses 12 India kodaniku arreteerimisega firma Northwest Airlinesi lennul Amsterdamist Mumbaisse 23. augustil.
*Tai peaminister Thaksin Shinawatra esines kõnega, milles süüdistas mitmeid ohvitsere vandenõu kavandamises tema kukutamiseks.
*Eesti kaitseminister Jürgen Ligi külastas Afganistani visiidi raames seal teenivaid Eesti väeüksusi.
*Eesti presidendivalimised: Isamaa ja Res Publica Liit, Sotsiaaldemokraatlik Erakond ja Eesti Reformierakond tegid ühisavalduse, milles kritiseerisid Eestimaa Rahvaliidu ja Eesti Keskerakonna kava mitte osaleda presidendivalimiste Riigikogu voorudes.

## [[26. august]]

*Iisraeli armee ründas Gaza tsoonis läbi viidud julgeolekuoperatsiooni käigus raketiga uudisteagentuuri Reuters sõidukit. Auto juures viibinud ajakirjanik ja operaator, samuti kaks läheduses olnud palestiinlast said vigastada.
*Uganda valitsuse ja mässulise relvarühmituse Issanda Vastupanuarmee esindajad sõlmisid rahulepingu. Lepingu kohaselt hakkab 29. augustist kehtima relvarahu ja kolme nädala jooksul lahkuvad mässulised Uganda ning Kongo Demokraatliku Vabariigi territooriumilt, andes ennast Sudaani valitsuse kaitse alla.

## [[27. august]]

*Saksamaal Bonni lähistel toimunud lennuetenduse ajal sai pikselöögist vigastada 24 puu alla varjunud pealtvaatajat.
*Saksamaal Gelsenkirchenis toimunud jalgpallikohtumise ajal sai keravälgust vigastada 5 puu alla varjunud pealtvaatajat.
*Türgis Marmarise kuurortlinna peatänaval sõitnud mikrobussis plahvatas veidi enne keskööd pomm. Rünnakus sai vigastada 10 Suurbritannia ja 11 Türgi kodanikku. Läheduses asuvates prügikastides plahvatas veel kaks pommi, kuid need ei tekitanud kellelegi vigastusi.
*Türgi suurimas linnas İstanbulis hilisõhtul toimunud pommiplahvatuses sai vigastada 6 Türgi kodanikku.
*Ameerika Ühendriikide Kentucky osariigis kukkus peatselt pärast Lexingtoni lennuväljalt õhkutõusmist alla lennufirma Comair reisilennuk CRJ-100. Lennuki pardal olnud 50 inimesest hukkus 49, ainsana jäi ellu lennuki kaaspiloot James Polehinke.
*Ameerika Ühendriikides Los Angeleses jagati Emmy auhindu. Parima draamasarja auhinna pälvis USA põnevussari "24", parimaks meesnäitlejaks tunnistati samas sarjas peaosa mänginud Kiefer Sutherland. Parima naisnäitleja auhind minisarjade kategoorias läks Dame Helen Mirrenile rolli eest telesarjas "Elizabeth I". Parimaks koomikuks tunnistati Tony Shalhoub nimirolli eest telesarjas "Monk".
*Palestiinas Gaza tsoonis vabastati 14. augustil röövitud Ameerika Ühendriikide telekanali FOX News ajakirjanikud ameeriklane Steve Centanni ja uusmeremaalane Olaf Wiig.
*Eestis maeti Tallinna Metsakalmistule ümber urnid riigivanem August Rei ja tema abikaasa Therese Rei tuhaga. Matusetalituse viis läbi EELK peapiiskop Andres Põder.

## [[28. august]]

*ÜRO peasekretär Kofi Annan alustas visiiti Lähis-Idas, kohtudes esimesena Liibanoni peaministri Fouad Sinioraga.
*Türgi kuurortlinna Antalya kesklinna restoranide piirkonnas toimus pommiplahvatus. Hukkus vähemalt 2 ja sai vigastada 5 inimest.
*Ameerika Ühendriikides Las Vegases arreteeriti polügamistliku sekti Jeesuse Kristuse Viimase Aja Pühade Fundamentalistliku Kiriku 50-aastane juht Warren Jeffs, kes kuulus USA kümne kõige tagasiotsituima inimese hulka.
*Mehhiko presidendivalimised: Mehhiko valimiskohus lükkas pärast osade häälte ülelugemist tagasi valimised kaotanud kandidaadi Andrés Manuel López Obradori süüdistused valimistulemuste võltsimises.
*Prantsuse Guajaana prefektiks sai Jean-Pierre Laflaquière.
*Jaapani peaminister Jun'ichirō Koizumi alustas ametlikku visiiti Kesk-Aasia riikides, kohtudes Kasahstani pealinnas Astanas riigi presidendi Nursultan Nazarbajeviga.
*Iraagi pealinnas Bagdadis siseministeeriumi ees toimunud autopommi plahvatuses hukkus 13 ja sai vigastada 35 inimest.
*Iraagi lõunaosas Ad-Dīwānīyah linna lähistel toimunud naftajuhtme plahvatuses hukkus vähemalt 34 inimest, kes ammutasid kasutamata torust naftat.
*Afganistani Helmandi provintsi Lashkar Gāhi linna rahvarohkel turul toimunud enesetaputerroristi rünnakus hukkus 17 inimest ja 47 sai vigastada.
*Iisraeli peaminister Ehud Olmert teatas kahe valitsuskomitee moodustamisest, mille ülesandeks on uurida sõjategevuse läbiviimist 2006. aasta Iisraeli-Liibanoni konflikti ajal.
*Eesti presidendivalimised: Riigikogus toimus presidendivalimiste esimene voor. Eesti Keskerakonna ja Eestimaa Rahvaliidu parlamendisaadikud valimistel ei osalenud. Ainsa kandidaadina oli üles seatud Ene Ergma, kes kogus 65 parlamendiliikme toetuse ega osutunud seega valituks.
*Tallinnas kohtusid Eesti peaminister Andrus Ansip ja Soome peaminister Matti Vanhanen. Kohtumisel keskenduti Eesti-Soome suhetele ja koostööle.

## [[29. august]]

*ÜRO peasekretär Kofi Annan külastas oma Lähis-Ida visiidi raames Iisraeli-Liibanoni konfliktis kõige enam kannatada saanud Liibanoni lõunaosa.
*Lätis Jūrmalas algas Baltimaade kaitseministrite kahepäevane kohtumine. Eestit esindas kohtumisel kaitseminister Jürgen Ligi.
*Türgis Antalya linnas toimunud pommiplahvatuse eest võttis vastutuse kurdide relvarühmitus Kurdistani Vabaduspistrikud.
*Kesk-Aasia riikides ametlikul visiidil viibiv Jaapani peaminister Jun'ichirō Koizumi saabus Usbekistani, kohtudes pealinnas Taškendis riigi presidendi Islom Karimoviga.
*Indoneesias tabas Tuali saart veealune maavärin tugevusega 5,4 magnituudi. Inimohvreid ei olnud.
*Ugandas hakkas kehtima relvarahu valitsusvägede ja mässulise relvarühmituse Issanda Vastupanuarmee vahel.
*Eesti presidendivalimised: Riigikogus toimus presidendivalimiste teine ja kolmas voor. Ainsa kandidaadina oli üles seatud Toomas Hendrik Ilves, kes kogus mõlemas voorus 64 häält ega osutunud seega valituks. Eesti Keskerakonna ja Eestimaa Rahvaliidu saadikud valimistel ei osalenud.

## [[30. august]]

*ÜRO peasekretär Kofi Annan jätkas ametlikku visiiti Lähis-Idas, kohtudes Iisraeli peaministri Ehud Olmertiga. Kõne all oli Liibanonile kehtestatud õhu- ja mereblokaadi lõpetamine, kuid Ehud Olmert ei nõustunud selles osas järeleandmisi tegema.
*Belgia pealinnas Brüsselis mõrvati oma üürikorteris rahvusvaheliselt tuntud Iisraeli pianist Benjamin Rawitz.
*Itaalias Veneetsias algas Brian De Palma lavastatud filmi "Must daalia" ("The Black Dahlia") esilinastusega 63. Veneetsia filmifestival.
*Leedu kuulutas rahvusvaheliselt tagaotsitavaks endise majandusministri ja Leedu Tööpartei esimehe Viktor Uspaskihhi, keda süüdistatakse partei finantsidega seotud maksupettustes.
*Lätis Jūrmalas lõppenud Baltimaade kaitseministrite kohtumisel otsustati taotleda NATO õhukaitse missiooni pikendamist Balti riikides aastani 2018.
*Venemaa julgeolekuorganid andsid Jaapani ametnikele üle kaks 16.augustil piiririkkumises süüdistatuna vahistatud jaapani kalurit.
*Türgis Mersini sadamalinnas plahvatas prügikastis pomm, vigastada sai üks inimene. Oletatavalt korraldas rünnaku relvarühmitus Kurdistani Vabaduspistrikud.
*Türgis astus ametisse Türgi relvajõudude uus ülemjuhataja, kindral Yaşar Büyükanıt.
*Iraagis Al-Ḩillahi linnas armee värbamiskeskuse juures toimunud pommiplahvatuses sai surma vähemalt 12 ja vigastada 38 inimest.
*Iraagi pealinna Bagdadi Al-Shurja turul toimunud pommiplahvatuses hukkus 24 ja sai vigastada vähemalt 35 inimest.
*Ameerika Ühendriikide internetifirma Google laiendas raamatute otsisüsteemi Google Book Search, võimaldades alla laadida ja välja trükkida enne 19. sajandi keskpaika kirjastatud kirjandusteoseid.

## [[31. august]]

*ÜRO Julgeolekunõukogu otsustas saata Sudaani Dārfūri piirkonda rahuvalveväed, kuid oodata esmalt ära Sudaani valitsuse nõusolek vägede piirkonda viimiseks.
*Norra politsei sai reidi käigus kätte 2004. aastal Oslo muuseumist varastatud kunstnik Edvard Munchi maalid "Karje" ja "Madonna".
*Guyanas toimusid parlamendi- ja presidendivalimised. Valimised võitis 54,6% häältega president Bharrat Jagdeo juhitav Rahva Progressiivne Partei, saades 36 kohta 65-liikmelises parlamendis. Valimistel osales 68,8% hääleõiguslikest kodanikest.
*Tai peamiselt muslimitega asustatud lõunaosas plahvatasid pommid 21 pangakontori juures. Rünnakutes hukkus vähemalt üks inimene ja üle kahekümne sai vigastada. Enamus rünnakute ohvriks langenud panku asus Yala provintsis.
*Hiinas mõisteti viieks aastaks vangi Singapuri ajalehe heaks töötanud Hongkongi ajakirjanik Ching Cheong. Teda süüdistati Taiwani kasuks spioneerimises aastatel 2000–2005.
*Jordani läänekaldal Nabluse linnas lasid Iisraeli julgeolekujõud maha Palestiina relvarühmituse Al-Aqsā Märtribrigaadid juhi Fadi Khafisha.
*Eestis süttis öösel põlema ärimees Rein Kilgile kuuluv Tartu raudteejaama hoone. Tules said ulatuslikult kannatada muinsuskaitse all oleva ajaloolise maja raudteepoolne külg ja katus.
*Eestis Tallinnas tegi Eesti Keskerakonna linnaühenduse juhatus Eestimaa Rahvaliidu linnaühenduse juhatusele ettepaneku alustada läbirääkimisi koostööleppe sõlmimiseks ka pealinna tasandil.
*Eestis Kihnus avati läbi aegade esimene lasteaed, milles käib 17 mudilast.